Yksi uusi Lidl alkaa kohta nousta Tampereelle ja toiselle on tontti jo valmiina: ”Näemme, että Tampereelle mahtuisi vielä lisää”

Kauppaketju Lidl on aloittanut uuden myymälän rakennustyöt Tampereen Lakalaivassa, ketju tiedottaa. Myymälä nousee osoitteeseen Autovarikonkatu 13. Myymälä on saksalaisketjun kahdeksas Tampereella. Uuden myymälän pinta-ala on noin 1400 neliömetriä. Se on määrä olla valmis ensi kesänä 2020. Lidl kertoo, että se on ostanut tontin myymälälle myös Linnainmaalta Heikkilänkadulta eli vastapäätä Prisma-markettia. – Näemme, että Tampereelle mahtuisi vielä lisää Lidlejä ja etsimme jatkuvasti uusia meille sopivia liikepaikkoja kaupungista, kiinteistö- ja kehitysjohtaja Virpi Kaikkonen kertoo. Lakalaivassa tehdään nyt tontin raivausta ja pohjatöitä. Lidlin aiemmat myymälät ovat Tampereen keskustan lisäksi Lielahdessa, Jankassa ja Hervannassa.